គណបក្ស​ប្រឆាំង​មិន​ទាន់​យល់​ព្រម​លើ​ថ្ងៃ​បោះឆ្នោត​ថ្មី​នៅ​ឡើយ 
ថ្នាក់​ដឹកនាំ​គណបក្ស​ប្រជាជន​កម្ពុជា​និង​គណបក្ស​សង្គ្រោះ​ជាតិ​គ្រោង​នឹង​ចូល​បង្គុំ​គាល់​ព្រះ​មហាក្សត្រ​នៅ​ថ្ងៃ​សុក្រ​ស្អែក​នេះ​បើ​ពុំមាន​អ្វី​ប្រែប្រួលទេ​។​
ភ្នំពេញ — ក្រោយពីបានជួបគ្នាតាមទូរស័ព្ទអស់រយៈពេល៤៥នាទីកាលពីថ្ងៃពុធ លោកនាយករដ្ឋមន្ត្រីហ៊ុន សែន និង លោក សម រង្ស៊ី ប្រធានគណបក្សសង្គ្រោះជាតិបានអះអាងផ្ទុយគ្នាពាក់ព័ន្ធនឹងការយល់ព្រមកំណត់ថ្ងៃបោះឆ្នោតឡើងវិញ។ ការពិភាក្សាគ្នាតាមទូរស័ព្ទជាលើកដំបូងធ្វើឡើងដើម្បីដោះស្រាយវិបត្តិនយោបាយក្រោយពីការបោះឆ្នោតកាលពីខែកក្កដាឆ្នាំ២០១៣។ ជំនួបតាមទូរស័ព្ទនេះបានធ្វើឡើងក្នុងខណៈពេលដែលលោក កឹម សុខា អនុប្រធានគណបក្សកំពុងបំពេញបេសកកម្មនៅសហរដ្ឋអាមេរិក។ លោកហ៊ុន សែនបានចាក់ផ្សាយផ្នែកតូចមួយនៃសំឡេងសន្ទនាតាមទូរស័ព្ទជាសាធារណៈដែលមានខ្លឹមសារថា៖ «-លោកសម រង្ស៊ី៖ ជំរាបសួរៗសម្តេច។ - លោកហ៊ុន សែន៖ អើ ម៉េចហើយឯកឧត្តម សុខសប្បាយទេ ឯកឧត្តម? លោកសម រង្ស៊ី៖ សុខសប្បាយទេ។ខាងសម្តេចសុខសប្បាយទេ? លោក ហ៊ុន សែន៖ អត់អីទេ ទើបមកពីវាយកូនគោល។ លោកសម រង្ស៊ី៖ ជិតចូលឆ្នាំហើយជូនពរសម្តេចបានសុខភាពល្អ បាទ»។ ថ្លែងក្នុងពិធីចែកសញ្ញាប័ត្រដល់និស្សិតនៅវិទ្យាស្ថានជាតិអប់រំ នៅព្រឹកថ្ងៃព្រហស្បតិ៍ លោកនាយករដ្ឋមន្ត្រីហ៊ុន សែន បានអះអាងថាលោក សម រង្ស៊ី បានយល់ព្រមតាមទូរស័ព្ទថានឹងកំណត់យកថ្ងៃបោះឆ្នោតក្រុមប្រឹក្សាឃុំសង្កាត់នៅខែកុម្ភៈឆ្នាំ២០១៧និងការបោះឆ្នោតជ្រើសរើសតំណាងរាស្ត្រនៅខែកុម្ភៈឆ្នាំ២០១៨។ លោកនិយាយថា៖«ឯកឧត្តមសម រង្ស៊ី បានឯកភាពហើយលើរឿងនេះ សំអាងឯកសារសម្រាប់ចុះហត្ថលេខានេះបានជាឯកឧត្តម ព្រំ សុខា និង សុន ឆ័យធ្វើជាមួយគ្នា។ ឯកឧត្តមសម រង្ស៊ីថាសុំពេលមួយម៉ោងពីព្រោះឯកឧត្តមកឹម សុខា នៅឯអាមេរិក។ តែម្សិលមិញហើយខ្ញុំក៏មិនទាន់ដាក់ការអស់សង្ឃឹមដែរ»។ មេដឹកនាំគណបក្សសង្គ្រោះជាតិគឺ លោក សម រង្ស៊ី បានប្រាប់ក្នុងអង្គសន្និសីទកាសែតថាលោកមិនបានយល់ព្រមណាមួយជាមួយលោក នាយករដ្ឋមន្ត្រីហ៊ុន សែនថាកំណត់យកថ្ងៃបោះឆ្នោតនៅខែកុម្ភៈឆ្នាំ២០១៨ទេ។ ក៏ប៉ុន្តែសម្រាប់ការបោះឆ្នោតក្រុមប្រឹក្សាឃុំ-សង្កាត់នៅខែកុម្ភៈឆ្នាំ២០១៧លោកមិនជំទាស់ទេ។ លោកបាននិយាយថា គណបក្សសង្គ្រោះជាតិគ្មានការព្រមព្រៀងណាមួយដោយមិនមានវត្តមាននិងចុះហត្ថលេខារួមគ្នាជាមួយលោក កឹម សុខានោះទេ។ លោកនិយាយថា៖«ក្នុងគណបក្សសង្គ្រោះជាតិគឺសម រង្ស៊ី កឹម សុខាគឺសម្រេចជាមួយគ្នាដូច្នេះមិនអាចសន្និដ្ឋានថាម្នាក់ធ្វើអ្វីមួយម្នាក់ទៀតត្រូវទទួលខុសពីព្រោះមិនបានធ្វើ។ អត់ទេ។ យើងបើធ្វើ ធ្វើជាមួយគ្នា»។ ជំនួបរយៈ ៤៥នាទីរវាងមេដឹកនាំគណបក្សគូជម្លោះទាំងពីរបានយល់ព្រមថានឹងកំណត់ថ្ងៃបោះឆ្នោតក្រុមប្រឹក្សាឃុំ-សង្កាត់ និង ការបោះឆ្នោតជាសាកលឡើងវិញក៏ប៉ុន្តែក្នុងពេលវេលាពិតប្រាកដណាមួយនៅមិនទាន់បានកំណត់ជាផ្លូវការនៅឡើយ។ គណបក្សទាំងពីរក៏បានយល់ព្រមឱ្យកែទម្រង់សមាសភាពនៃគណៈកម្មាធិការជាតិរៀបចំការបោះឆ្នោតនិងអនុញ្ញាតឱ្យគណបក្សសង្គ្រោះជាតិមានស្ថានីយ៍វិទ្យុនិងទូរទស្សន៍ដោយឯករាជ្យរបស់ខ្លួន។ លោក កឹម សុខា អនុប្រធានគណបក្សសង្គ្រោះជាតិបានប្រាប់វីអូអេតាមទូរស័ព្ទក្នុងខណៈពេលដែលលោក កំពុងនៅក្នុងរដ្ឋវាស៊ីនតោន(ស្តេត)ភាគខាងលិចសហរដ្ឋអាមេរិកថាជំហររបស់លោកមិនប្រែប្រួលទេគឺនៅតែទាមទារឱ្យបោះឆ្នោតឡើងវិញ។ លោកបានបញ្ជាក់ថាលោកចង់ឱ្យកំណត់ថ្ងៃបោះឆ្នោតឡើងវិញនៅខែកុម្ភៈឆ្នាំ២០១៦ដែលផ្ទុយពីការអះអាងរបស់លោកនាយករដ្ឋមន្ត្រីហ៊ុន សែន។ លោកកឹម សុខាមានប្រសាសន៍ថាលោកនឹងវិលមកប្រទេសកម្ពុជាវិញនៅរយៈពេលពីរសប្តាហ៍ក្រោយទៀត។ លោកនិយាយថា៖ «ជំហររបស់យើងអត់មានអ្វីផ្លាស់ប្តូរទេគឺទីមួយយើងកំណត់កាលបរិច្ឆេទបោះឆ្នោតឡើងវិញ។ ទីពីរយើងចង់ឃើញការផ្លាស់ប្តូរការកែទម្រង់ការបោះឆ្នោតហ្នឹង ជាពិសេសការកែទម្រង់គជបឱ្យទៅជាស្ថាប័នធម្មនុញ្ញហើយសមាសភាពត្រូវតែជាសមាសភាពដែលឯកភាពគ្នារវាងគណបក្សទាំងពីរជាមុន»។ ថ្នាក់ដឹកនាំគណបក្សប្រជាជនកម្ពុជានិងគណបក្សសង្គ្រោះជាតិគ្រោងនឹងចូលបង្គុំគាល់ព្រះមហាក្សត្រនៅថ្ងៃសុក្រស្អែកនេះបើពុំមានអ្វីប្រែប្រួលទេ។ ក៏ប៉ុន្តែមកដល់ពេលនេះពុំមានការព្រមព្រៀងណាមួយថាគណបក្សទាំងពីរយល់ព្រមចូលគាល់ព្រះមហាក្សត្រនៅឡើយទេដរាបណាវិបត្តិនយោបាយមិនទាន់បានដោះស្រាយឱ្យបានចប់សព្វគ្រប់។ លោក សម រង្ស៊ី មានប្រសាសន៍ថាដរាបណាលោក កឹម សុខាមិនទាន់វិលត្រឡប់មកពីក្រៅប្រទេសវិញគ្មានការចរចាណាមួយត្រូវធ្វើឡើងទៀតទេ៕